Filmanmeldelse:Eventyrlig eventyr 

Eventyrlig og fascinerende fortelling om ånder og spøkelser som skaper trøbbel for en liten jente. 

Filmen som allerede i 2003 fikk Oscar for beste animasjonsfilm, og selveste Gullbjørnen under filmfestivalen i Berlin, sendes nå ut på norske kinoer igjen. 
Denne gang med norske stemmer. 
VG skrev etter Norgespremieren i 2003: 

«Chihiro og heksene» 

Dette spennende møtet med ånder, hekser og spøkelser er en eneste lang reise i fantasiens vidunderlige verden. 
Japaneren Miyazaki representerer det ypperste av animasjonskunst og holder grepet det meste av tiden i den rundt to timer lange filmen. 

Eventyret om lille Chihiros kamp for å få foreldrene ut av heksenes trolldom, er beregnet på alle som elsker eventyr. 
Men – dette er ikke en kosefilm for barn under 7 år. 
Flere av fremtoningene opererer i dunkelt mørke på et vis som kan skremme fanden på flatmark. 

Bak et mangfold av underlige skapninger, bak humor og mørke skygger, ligger den evigunge dragkamp mellom gode og onde krefter. 
Utover det kan man fritt assosiere til myter og sagn, eller simpelthen la seg forføre av det visuelle mangfold. 

BORGHILD MAALAND 
